CELEX: 32022R0786
Language: sk
Date: 2022-02-10 00:00:00
Title: Delegované nariadenie Komisie (EÚ) 2022/786 z 10. februára 2022, ktorým sa mení delegované nariadenie Komisie (EÚ) 2015/61, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o požiadavku na krytie likvidity pre úverové inštitúcie (Text s významom pre EHP)

20.5.2022   
               
               
                  SK
               
               
                  Úradný vestník Európskej únie
               
               
                  L 141/1
               
            
         DELEGOVANÉ NARIADENIE KOMISIE (EÚ) 2022/786
         z 10. februára 2022,
         ktorým sa mení delegované nariadenie Komisie (EÚ) 2015/61, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o požiadavku na krytie likvidity pre úverové inštitúcie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (1), a najmä na jeho článok 460,
         keďže:
         
                     (1)
                  
                  
                     Delegované nariadenie Komisie (EÚ) 2015/61 (2) by sa malo zmeniť s cieľom umožniť úverovým inštitúciám emitujúcim kryté dlhopisy, aby na jednej strane spĺňali všeobecnú požiadavku na krytie likvidity počas stresového obdobia 30 kalendárnych dní stanovenú v článku 4 ods. 1 uvedeného delegovaného nariadenia a na druhej strane požiadavku na vankúš likvidity krycej skupiny spočívajúcu v držbe likvidných aktív na krytie čistých záporných tokov likvidity počas nasledujúcich 180 dní, ktorá je stanovená v článku 16 smernice Európskeho parlamentu a Rady (EÚ) 2019/2162 (3). Ukázalo sa, že na objasnenie niektorých existujúcich pravidiel a zosúladenie znenia delegovaného nariadenia (EÚ) 2015/61 s vymedzeniami pojmov uvedenými v nariadení (EÚ) č. 575/2013 a v smernici (EÚ) 2019/2162 sú potrebné niektoré dodatočné zmeny.
                  
               
                     (2)
                  
                  
                     Všeobecná požiadavka na krytie likvidity stanovená v článku 4 ods. 1 delegovaného nariadenia (EÚ) 2015/61 a požiadavka na vankúš likvidity krycej skupiny stanovená v článku 16 smernice (EÚ) 2019/2162 vedú k povinnosti úverových inštitúcií emitujúcich kryté dlhopisy držať určitú sumu likvidných aktív počas rovnakého obdobia 30 kalendárnych dní. Úverové inštitúcie by však nemali mať povinnosť kryť tie isté záporné toky rôznymi likvidnými aktívami v rovnakom období. V záujme riešenia tohto prekrývania by sa mala zaviesť nová zmena kritéria zaťaženosti v rámci všeobecnej požiadavky na krytie likvidity. Touto zmenou spolu s ustanoveniami, ktoré sú už zavedené v článku 7 delegovaného nariadenia (EÚ) 2015/61 a sú stále uplatniteľné v prípade oddelených aktív krycej skupiny, by sa riešili situácie, keď oddelené aktíva spĺňajú kritériá na to, aby boli prudenciálne spoľahlivým spôsobom uznané za nezaťažené. Na základe tejto novej zmeny by sa likvidné aktíva držané ako súčasť vankúša likvidity krycej skupiny považovali za nezaťažené do výšky čistých záporných tokov likvidity vyplývajúcich zo súvisiaceho programu krytých dlhopisov.
                  
               
                     (3)
                  
                  
                     Okrem toho sa v niektorých členských štátoch uplatňujú osobitné modely emisie krytých dlhopisov, ktoré sa vyznačujú osobitnými právnymi požiadavkami uloženými emitentom krytých dlhopisov, zameranými na ochranu investorov a presahujúcimi rámec tých právnych požiadaviek, ktoré sú uvedené v smernici (EÚ) 2019/2162. Emitenti krytých dlhopisov, ktorí podliehajú takýmto osobitným právnym požiadavkám, vykonávajú podobné činnosti spojené s emisiou krytých dlhopisov ako ostatní emitenti krytých dlhopisov v EÚ, a preto majú podobný profil rizika likvidity. Tieto modely zároveň poskytujú emitentom krytých dlhopisov vysoký stupeň ochrany, najmä prostredníctvom nepovinného nadmerného zabezpečenia kolaterálom pri emisii ich programov krytých dlhopisov. Všetky aktíva týchto emitentov krytých dlhopisov by sa však spojili s krycími skupinami, a preto by sa považovali za zaťažené, v dôsledku čoho by boli nedostupné a neoprávnené na účely vankúša likvidity na základe ukazovateľa krytia likvidity. V dôsledku tejto situácie by títo emitenti krytých dlhopisov nedodržali požiadavku na ukazovateľ krytia likvidity stanovenú v nariadení (EÚ) č. 575/2013 a delegovanom nariadení (EÚ) 2015/61, čím by sa vytvorili nerovnaké podmienky medzi emitentmi napriek podobnosti ich prudenciálneho profilu. S cieľom splniť požiadavky týkajúce sa povinného a nepovinného nadmerného zabezpečenia kolaterálom na účely emisie programu krytých dlhopisov sú títo emitenti krytých dlhopisov z prevádzkového hľadiska nútení emitovať podriadený dlh. Všeobecný čistý záporný tok likvidity týchto emitentov je vyšší ako čistý záporný tok likvidity vyplývajúci len z emitovaných krytých dlhopisov. V tejto súvislosti by sa mali zaviesť dodatočné zmeny, aby sa v niektorých osobitných a obmedzených situáciách umožnilo uznať aktíva držané v krycej skupine za nezaťažené aktíva s cieľom splniť požiadavky na nepovinné nadmerné zabezpečenie kolaterálom. S cieľom zabezpečiť, aby takéto rozšírenie uznania aktív držaných v krycej skupine za nezaťažené bolo prudenciálne spoľahlivé a aby bolo v súlade s požiadavkami na ukazovateľ krytia likvidity, by emitenti krytých dlhopisov mali spĺňať niekoľko podmienok. Predovšetkým platí, že uvedené ustanovenie môžu využívať len emitenti krytých dlhopisov, ktorí sú podľa zákonnej požiadavky vnútroštátneho práva povinní spojiť všetky svoje aktíva s emisiou krytých dlhopisov, a to až do objemu aktív potrebných na krytie celkového čistého záporného toku likvidity emitenta krytých dlhopisov.
                  
               
                     (4)
                  
                  
                     Okrem toho treba stanoviť pravidlá speňaženia na posudzovanie likvidných aktív držaných vo vankúši likvidity krycej skupiny.
                  
               
                     (5)
                  
                  
                     S ohľadom na odporúčania uvedené v správe Európskeho orgánu pre bankovníctvo (EBA) z 20. decembra 2013 (4) vypracovanej podľa článku 509 ods. 3 a 5 nariadenia (EÚ) č. 575/2013 by sa všetky druhy dlhopisov, ktoré emitovali alebo zaručili ústredné štátne správy a centrálne banky členských štátov, ako aj dlhopisov, ktoré emitovali alebo zaručili multilaterálne rozvojové banky a medzinárodné organizácie, mali zaradiť do úrovne 1. V správe EBA sa vykonala empirická a kvalitatívna analýza týkajúca sa vysokej alebo mimoriadne vysokej likvidity a kreditnej kvality takýchto dlhopisov a dospelo sa v nej k záveru, že tieto dlhopisy spĺňajú bazilejské normy, pokiaľ ide o vysokú likviditu a kreditnú kvalitu. Dlhopisy emitované oficiálnymi agentúrami na podporu exportu by sa teda bez ohľadu na organizačnú štruktúru týchto agentúr mali kvalifikovať ako „likvidné aktíva“, a preto by sa mali zaradiť do úrovne 1.
                  
               
                     (6)
                  
                  
                     Niektoré podmienky preferenčného zaobchádzania s expozíciami vo forme krytých dlhopisov stanovené v článku 129 nariadenia (EÚ) č. 575/2013 boli zmenené nariadením Európskeho parlamentu a Rady 2019/2160 (5). Odkazy na tento článok v delegovanom nariadení (EÚ) 2015/61 by sa preto mali zodpovedajúcim spôsobom zmeniť.
                  
               
                     (7)
                  
                  
                     Delegované nariadenie (EÚ) 2015/61 by sa preto malo zodpovedajúcim spôsobom zmeniť.
                  
               
                     (8)
                  
                  
                     Toto nariadenie by sa malo uplatňovať v spojení s ustanoveniami vnútroštátnych právnych predpisov, ktorými sa transponuje smernica (EÚ) 2019/2162, a s nariadením (EÚ) č. 575/2013 zmeneným nariadením 2019/2160. S cieľom zabezpečiť jednotné uplatňovanie nového rámca, ktorým sa stanovujú štrukturálne prvky emisie krytých dlhopisov, a zmenených požiadaviek na preferenčné zaobchádzanie by dátum začatia uplatňovania tohto nariadenia mal byť rovnaký ako dátum, od ktorého majú členské štáty uplatňovať ustanovenia vnútroštátneho práva, ktorými sa transponuje smernica (EÚ) 2019/2162, a ako dátum začatia uplatňovania nariadenia (EÚ) 2019/2160,
                  
               PRIJALA TOTO NARIADENIE:
         
            Článok 1
            Delegované nariadenie (EÚ) 2015/61 sa mení takto:
            
                        1.
                     
                     
                        V článku 3 sa dopĺňajú tieto body 13 až 16:
                        
                                    „(13)
                                 
                                 
                                    „transakcia kapitálového trhu“ je transakcia kapitálového trhu v zmysle vymedzenia v článku 192 ods. 3 nariadenia (EÚ) č. 575/2013;
                                 
                              
                                    (14)
                                 
                                 
                                    „program krytých dlhopisov“ je program krytých dlhopisov v zmysle vymedzenia v článku 3 bode 2 smernice Európskeho parlamentu a Rady (EÚ) 2019/2162 (*1);
                                 
                              
                                    (15)
                                 
                                 
                                    „krycia skupina“ je krycí súbor v zmysle vymedzenia v článku 3 bode 3 smernice (EÚ) 2019/2162;
                                 
                              
                                    (16)
                                 
                                 
                                    „vankúš likvidity krycej skupiny“ je vankúš likvidity zložený z aktív považovaných za likvidné a držaných ako súčasť krycej skupiny v súlade s článkom 16 smernice (EÚ) 2019/2162.
                                 
                              
                           (*1)  Smernica Európskeho parlamentu a Rady (EÚ) 2019/2162 z 27. novembra 2019 o emisii krytých dlhopisov a verejnom dohľade nad krytými dlhopismi a ktorou sa menia smernice 2009/65/ES a 2014/59/EÚ (Ú. v. EÚ L 328, 18.12.2019, s. 29).“"
                        
                     
                  
                        2.
                     
                     
                        Článok 7 sa mení takto:
                        
                                    a)
                                 
                                 
                                    Vkladajú sa tieto odseky 2a a 2b:
                                    
                                       „2a.   Odchylne od odseku 2 sa likvidné aktíva, ktoré sú držané ako súčasť vankúša likvidity krycej skupiny, považujú počas stresového obdobia 30 kalendárnych dní stanoveného v článku 4 za nezaťažené až do výšky čistých záporných tokov likvidity vypočítaných podľa hlavy III tohto nariadenia, ktoré vyplývajú zo súvisiacich programov krytých dlhopisov, za predpokladu, že tieto aktíva spĺňajú všetky ostatné požiadavky stanovené v hlave II tohto nariadenia.
                                    
                                    
                                       2b.   Ak sa likvidné aktíva, ktoré sú držané vo vankúši likvidity krycej skupiny, nepovažujú za nezaťažené podľa odseku 2a tohto článku, napriek tomu sa považujú za nezaťažené počas stresového obdobia 30 kalendárnych dní stanoveného v článku 4, ak sú splnené všetky tieto podmienky:
                                       
                                                   a)
                                                
                                                
                                                   od emitenta krytých dlhopisov sa podľa ustanovení vnútroštátneho práva vyžaduje, aby boli všetky jeho aktíva spojené s emisiou krytých dlhopisov;
                                                
                                             
                                                   b)
                                                
                                                
                                                   likvidné aktíva sú spojené s emisiou krytých dlhopisov ako nepovinné nadmerné zabezpečenie kolaterálom;
                                                
                                             
                                                   c)
                                                
                                                
                                                   likvidné aktíva spĺňajú všetky ostatné požiadavky stanovené v hlave II tohto nariadenia;
                                                
                                             
                                                   d)
                                                
                                                
                                                   hodnota likvidných aktív považovaných za nezaťažené podľa tohto odseku nepresahuje celkovú sumu čistých záporných tokov likvidity vypočítanú podľa hlavy III tohto nariadenia.“
                                                
                                             
                                 
                              
                                    b)
                                 
                                 
                                    Odsek 4 sa mení takto:
                                    
                                                i)
                                             
                                             
                                                Písmeno g) sa nahrádza takto:
                                                
                                                            „g)
                                                         
                                                         
                                                            akýkoľvek iný subjekt vykonávajúci jednu alebo viacero činností uvedených v prílohe I k smernici 2013/36/EÚ ako svoju hlavnú činnosť.“;
                                                         
                                                      
                                          
                                                ii)
                                             
                                             
                                                Dopĺňa sa tento druhý pododsek:
                                                „Na účely tohto článku sa predpokladá, že účelové jednotky zaoberajúce sa sekuritizáciou a oficiálne agentúry na podporu exportu v členských štátoch nepatria k subjektom uvedeným v písmene g) prvom pododseku.“
                                             
                                          
                              
                  
                        3.
                     
                     
                        V článku 8 ods. 4 sa dopĺňa tento tretí pododsek:
                        „V prípade likvidných aktív držaných vo vankúši likvidity krycej skupiny sa požiadavka stanovená v prvom pododseku považuje za splnenú, ak úverová inštitúcia pravidelne a aspoň raz ročne speňažuje likvidné aktíva, ktoré predstavujú dostatočne reprezentatívnu vzorku jej aktív držaných vo vankúši likvidity krycej skupiny bez toho, aby museli byť súčasťou tohto vankúša.“
                     
                  
                        4.
                     
                     
                        V článku 10 ods. 1 sa písmeno f) mení takto:
                        
                                    a)
                                 
                                 
                                    Body i) a ii) sa nahrádzajú takto:
                                    
                                                „i)
                                             
                                             
                                                ide o kryté dlhopisy uvedené v článku 3 bode 1 smernice (EÚ) 2019/2162 alebo kryté dlhopisy emitované pred 8. júlom 2022 a spĺňajúce požiadavky stanovené v článku 52 ods. 4 smernice 2009/65/ES uplatniteľné k dátumu ich emisie, na základe ktorých sú oprávnené na preferenčné zaobchádzanie ako kryté dlhopisy až do dátumu svojej splatnosti;
                                             
                                          
                                                ii)
                                             
                                             
                                                expozície voči inštitúciám v krycej skupine spĺňajú požiadavky stanovené v článku 129 ods. 1 písm. c) a v článku 129 ods. 1a nariadenia (EÚ) č. 575/2013;“.
                                             
                                          
                              
                                    b)
                                 
                                 
                                    Bod iii) sa vypúšťa.
                                 
                              
                  
                        5.
                     
                     
                        V článku 11 sa odsek 1 mení takto:
                        
                                    a)
                                 
                                 
                                    Písmeno c) sa mení takto:
                                    
                                                i)
                                             
                                             
                                                Body i) a ii) sa nahrádzajú takto:
                                                
                                                            „i)
                                                         
                                                         
                                                            ide o kryté dlhopisy uvedené v článku 3 bode 1 smernice (EÚ) 2019/2162 alebo kryté dlhopisy emitované pred 8. júlom 2022 a spĺňajúce požiadavky stanovené v článku 52 ods. 4 smernice 2009/65/ES uplatniteľné k dátumu ich emisie, na základe ktorých sú oprávnené na preferenčné zaobchádzanie ako kryté dlhopisy až do dátumu svojej splatnosti;
                                                         
                                                      
                                                            ii)
                                                         
                                                         
                                                            expozície voči inštitúciám v krycej skupine spĺňajú požiadavky stanovené v článku 129 ods. 1 písm. c) a v článku 129 ods. 1a nariadenia (EÚ) č. 575/2013;“.
                                                         
                                                      
                                          
                                                ii)
                                             
                                             
                                                Bod iii) sa vypúšťa.
                                             
                                          
                              
                                    b)
                                 
                                 
                                    V písmene d) sa body iii), iv) a v) nahrádzajú takto:
                                    
                                                „iii)
                                             
                                             
                                                kryté dlhopisy sú zabezpečené skupinou aktív jedného alebo viacerých typov opísaných v článku 129 ods. 1 písm. b), d), f) a g) nariadenia (EÚ) č. 575/2013. Keď táto skupina zahŕňa úvery zabezpečené nehnuteľným majetkom, musia sa splniť požiadavky stanovené v článku 6 ods. 2, článku 6 ods. 3 písm. a) a článku 6 ods. 5 smernice (EÚ) 2019/2162;
                                             
                                          
                                                iv)
                                             
                                             
                                                expozície voči inštitúciám v krycej skupine spĺňajú požiadavky stanovené v článku 129 ods. 1 písm. c) a v článku 129 ods. 1a nariadenia (EÚ) č. 575/2013;
                                             
                                          
                                                v)
                                             
                                             
                                                úverová inštitúcia investujúca do krytých dlhopisov a emitent spĺňajú požiadavku na transparentnosť stanovenú v článku 14 smernice (EÚ) 2019/2162;“.
                                             
                                          
                              
                  
                        6.
                     
                     
                        V článku 12 ods. 1 sa písmeno e) mení takto:
                        
                                    a)
                                 
                                 
                                    Bod i) sa nahrádza takto:
                                    
                                                „i)
                                             
                                             
                                                ide o kryté dlhopisy uvedené v článku 3 bode 1 smernice (EÚ) 2019/2162 alebo kryté dlhopisy emitované pred 8. júlom 2022 a spĺňajúce požiadavky stanovené v článku 52 ods. 4 smernice 2009/65/ES uplatniteľné k dátumu ich emisie, na základe ktorých sú oprávnené na preferenčné zaobchádzanie ako kryté dlhopisy až do dátumu svojej splatnosti;“.
                                             
                                          
                              
                                    b)
                                 
                                 
                                    Body ii) a iii) sa vypúšťajú.
                                 
                              
                  
                        7.
                     
                     
                        V článku 28 sa odsek 3 mení takto:
                        
                                    a)
                                 
                                 
                                    V prvom pododseku sa úvodné slová nahrádzajú takto:
                                    „Úverové inštitúcie vynásobia záväzky splatné do 30 kalendárnych dní, ktoré vyplývajú z transakcií financovania prostredníctvom cenných papierov alebo transakcií kapitálového trhu, koeficientom:“.
                                 
                              
                                    b)
                                 
                                 
                                    V druhom pododseku sa prvá veta nahrádza takto:
                                    „Odchylne od prvého pododseku, ak je protistranou transakcií financovania prostredníctvom cenných papierov alebo transakcií kapitálového trhu domáca centrálna banka úverovej inštitúcie, miera záporných peňažných tokov je 0 %.“
                                 
                              
                                    c)
                                 
                                 
                                    Tretí pododsek sa nahrádza takto:
                                    „Odchylne od prvého pododseku v prípade transakcií financovania prostredníctvom cenných papierov alebo transakcií kapitálového trhu, ktoré by si vyžadovali mieru záporných peňažných tokov podľa prvého pododseku vyššiu než 25 %, je miera záporných peňažných tokov 25 %, ak je protistranou transakcie oprávnená protistrana.“
                                 
                              
                  
                        8.
                     
                     
                        Článok 32 sa mení takto:
                        
                                    a)
                                 
                                 
                                    V odseku 3 písm. b) sa úvodné slová nahrádzajú takto:
                                    
                                                „b)
                                             
                                             
                                                peniaze splatné z transakcií financovania prostredníctvom cenných papierov a transakcií kapitálového trhu so zostatkovou splatnosťou nie dlhšou ako 30 kalendárnych dní sa vynásobia koeficientom:“.
                                             
                                          
                              
                                    b)
                                 
                                 
                                    V odseku 4 sa prvá veta nahrádza takto:
                                    „Odsek 3 písm. a) sa nevzťahuje na peniaze splatné z transakcií financovania prostredníctvom cenných papierov a transakcií kapitálového trhu, ktoré sú zabezpečené kolaterálom vo forme likvidných aktív v súlade s hlavou II, ako sa uvádza v odseku 3 písm. b).“
                                 
                              
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 8. júla 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 27.6.2013, s. 1.
         
            (2)  Delegované nariadenie Komisie (EÚ) 2015/61 z 10. októbra 2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o požiadavku na krytie likvidity pre úverové inštitúcie (Ú. v. EÚ L 11, 17.1.2015, s. 1).
         
            (3)  Smernica Európskeho parlamentu a Rady (EÚ) 2019/2162 z 27. novembra 2019 o emisii krytých dlhopisov a verejnom dohľade nad krytými dlhopismi a ktorou sa menia smernice 2009/65/ES a 2014/59/EÚ (Ú. v. EÚ L 328, 18.12.2019, s. 29).
         
            (4)  Správa EBA z 20. decembra 2013 o vhodných jednotných vymedzeniach likvidných aktív s mimoriadne vysokou kvalitou a vysokokvalitných likvidných aktív (HQLA) a o prevádzkových požiadavkách na likvidné aktíva podľa článku 509 ods. 3 a 5 CRR.
         
            (5)  Nariadenie Európskeho parlamentu a Rady (EÚ) 2019/2160 z 27. novembra 2019, ktorým sa mení nariadenie (EÚ) č. 575/2013, pokiaľ ide o expozície vo forme krytých dlhopisov (Ú. v. EÚ L 328, 18.12.2019, s. 1).